六月五日大風雨水弟觀有詩道其事因和之
作者：陳著
朝代：宋

paragraphs: 自古人間多水旱，人事盡時功過半。
區區事空不事實，三代以後人心亂。
吾鄉薄産寄山溪，崎嶇隨勢無尺齊。
受水通灌盍預備，隄防以石堰築泥。
顧不此信信偶木，鴂舌唄誦淫比屋。
豈知性本依人行，方信之中神所宿。
大雲遮日雷無聲，兼旬望霓憂羣生。
更兼五日天不雨，原無黍稷田無秔。
田里倚龍爲人命，百拜哀鳴聒龍聽。
忽焉夜雨一霑濡，咸謂卧龍今睡醒。
胡爲詰朝天晦冥，颶母橫挾揚威靈。
撼山崩谷發廬舍，掀播兩間摧萬形。
初謂得雨龍之賜，誰料此風隨後至。
或者風雨自有數，龍亦無知天做事。
不如反己自求天，難獨靠龍圖萬全。
況持紙錢徼妄想，正似銜石將海填。
里無千戶分十甲，諂鬼誅裒知幾匝。
流俗酣溺死不怪，我有苦言誰聽納。